(28 มี.ค.47)โฆษกกระทรวงสาธารณสุข ชี้คลื่นความรุนแรงของโรคเอดส์ระลอก 2 มากจากกลุ่มวัยรุ่น ขณะนี้วัยรุ่นทั่วโลกติดเชื้อและป่วยด้วยโรคเอดส์แล้วเกือบ 12 ล้านคน จากการวิเคราะห์พฤติกรรมความเสี่ยงสุขภาพ เปรียบเทียบระหว่างวัยรุ่นไทยกับอเมริกาพบว่ากว่า ร้อยละ 45 ผ่านการมีเพศสัมพันธ์แล้ว  นางนิตยา จันทร์เรือง มหาผล โฆษกกระทรวงสาธารณสุข เปิดเผยว่า ขณะนี้พฤติกรรมของวัยรุ่นในเรื่องการมีเพศสัมพันธ์ก่อนวัยอันควร มีมากขึ้นแนวโน้มเป็นไปในทิศทางเดียวกันทั่วโลก และอาจจะทำให้กระแสการกลับมาของโรคเอดส์ระลอก 2 กลับมาทวีความรุนแรงขึ้นอีกได้ เนื่องจากวัยรุ่นเป็นวัยแห่งการเรียนรู้ ทดลอง ท้าทาย โดยเฉพาะการมีเพศสัมพันธ์ การใช้สารเสพติด พฤติกรรมการใช้ชีวิตคู่ก่อนวัยอันควร  ปัจจุบันทั่วโลกมีเยาวชนอายุ 15-24 ปี ประมาณ 1,000 ล้านคน ในจำนวนนี้มีเยาวชนที่ติดเชื้อเอดส์และป่วยด้วยโรคเอดส์เกือบ 12 ล้านคน และมีรายงานว่ามีผู้ติดเชื้อเอดส์เพิ่มขึ้นวันละกว่า 14,000 คน ในจำนวนนี้กว่าครึ่งเป็นวัยรุ่น ในส่วนของประเทศไทยจากการสำรวจพบว่า มีเยาวชนไทยติดเชื้อเอดส์แล้วประมาณ 90,000 คน จากเยาวชนทั้งหมด 11.5 ล้านคน  นางนิตยา ฯ กล่าวต่อไปว่า จากการศึกษาพฤติกรรมเสี่ยงทางด้านสุขภาพในกลุ่มวัยรุ่นของศูนย์ความร่วมมือไทย-สหรัฐ ด้านสาธารณสุข โดยได้ทำการศึกษาวัยรุ่นของสหรัฐอเมริกาในเกรด 9-12 ทั่วทั้งประเทศ ในช่วงปลายปี 2542-2544 จำนวนประมาณ 1,800 คน และศึกษาในกลุ่มวัยรุ่นไทยอายุ 15-21 ปี จำนวน 3,008 คน ที่จังหวัดเชียงราย โดยศึกษาความเสี่ยงสุขภาพ 3 ด้าน ได้แก่ พฤติกรรมทางเพศ การดื่มเครื่องดื่มที่มีส่วนผสมแอลกอฮอล์รวมทั้งการใช้สารเสพติด และอุบัตเหตุจราจร  ผลการศึกษาพบว่าวัยรุ่นอเมริกาเคยมีเพศสัมพันธ์ในปี 2542 ร้อยละ 50 และลดลงเหลือร้อยละ 46 ในปี 2544 ขณะที่วัยรุ่นไทยมีเพศสัมพันธ์ในปี 2542 ร้อยละ 46 และเพิ่มเป็นร้อยละ 56 ปี 2544 ไม่มีรายงานการใช้ถุงยางอนามัย
โฆษกกระทรวงสาธารณสุข นางนิตยา จันทร์เรือง มหาผล นางนิตยา ฯ